**MINISTARSTVO ZAŠTITE OKOLIŠA I ENERGETIKE**

**NACRT**

**KONAČNI PRIJEDLOG ZAKONA O PROVEDBI UREDBE (EU) 2019/1021 O POSTOJANIM ORGANSKIM ONEČIŠĆUJUĆIM TVARIMA**

**Zagreb, siječanj 2020.**

**KONAČNI PRIJEDLOG ZAKONA O PROVEDBI UREDBE (EU) 2019/1021 O POSTOJANIM ORGANSKIM ONEČIŠĆUJUĆIM TVARIMA**

**I. OPĆE ODREDBE**

***Svrha Zakona***

**Članak 1.**

Ovim se Zakonom utvrđuju nadležna tijela i zadaće nadležnih tijela za provedbu sljedećeg akta Europske unije:

– Uredbe (EU) 2019/1021 Europskoga parlamenta i Vijeća od 20. lipnja 2019. o postojanim organskim onečišćujućim tvarima (preinaka) (SL L 169, 25. 6. 2019.) (u daljnjem tekstu: Uredba (EU) br. 2019/1021).

***Pojmovi***

**Članak 2.**

Pojmovi u smislu ovoga Zakona imaju jednako značenje kao pojmovi uporabljeni u aktu Europske unije iz članka 1. ovoga Zakona.

**II. NADLEŽNA TIJELA**

***Nadležna tijela***

**Članak 3.**

(1) Nadležna tijela za provedbu akta Europske unije iz članka 1. ovoga Zakona i ovoga Zakona su tijela državne uprave nadležna za zdravstvo, poljoprivredu, gospodarstvo, zaštitu okoliša, vodno gospodarstvo, šumarstvo i veterinarstvo.

(2) Nadležna tijela iz stavka 1. ovoga članka u provedbi Uredbe (EU) 2019/1021 i ovoga Zakona surađuju s Hrvatskim zavodom za javno zdravstvo, Hrvatskim vodama, Hrvatskim šumama d.o.o., Hrvatskim šumarskim institutom i Hrvatskom agencijom za poljoprivredu i hranu.

(3) Za provedbu pravno obvezujućih akata Europske unije donesenih na temelju Uredbe (EU) 2019/1021 ministar nadležan za poslove zaštite okoliša (u daljnjem tekstu: ministar) donosi pravilnike ili naputke u suradnji s ostalim tijelima nadležnim za provedbu Uredbe (EU) 2019/1021.

***Zadaće nadležnih tijela***

**Članak 4.**

(1) Tijelo državne uprave nadležno za zdravstvo u svrhu provedbe Uredbe (EU) 2019/1021 obavlja sljedeće poslove:

1. sudjeluje s Europskom komisijom, Europskom agencijom za kemikalije i drugim državama članicama u provedbi aktivnosti sukladno članku 3. Uredbe (EU) 2019/1021 i izvještava o iznimkama sukladno članku 4. stavku 2. Uredbe (EU) 2019/1021.

2. nadzire uporabu i upravljanje prijavljenim zalihama za tvari iz Priloga I. i II. sukladno članku 5. stavcima 2. i 3. Uredbe (EU) 2019/1021.

3. izrađuje i objavljuje informacije sukladno članku 13. stavku 1. (f) Uredbe (EU) 2019/1021 na godišnjoj osnovi ako su dostupni novi podaci ili informacije te ih ažurira najmanje svake tri godine.

4. svake tri godine izrađuje i dostavlja tijelu državne uprave nadležnom za zaštitu okoliša informacije sukladno članku 13. stavku 1. (b) Uredbe (EU) 2019/1021.

5. razmjenjuje informacije s Europskom komisijom, Europskom agencijom za kemikalije i državama članicama te trećim državama sukladno članku 11. Uredbe (EU) 2019/1021.

6. surađuje u davanju tehničke pomoći državama u razvoju sukladno članku 12. Uredbe (EU) 2019/1021.

(2) Tijelo državne uprave iz stavka 1. ovoga članka surađuje s Hrvatskim zavodom za javno zdravstvo i tijelom državne uprave nadležnim za zaštitu okoliša u provedbi Uredbe (EU) 2019/1021.

**Članak 5.**

Tijelo državne uprave nadležno za poljoprivredu u svrhu provedbe Uredbe (EU) 2019/1021 obavlja sljedeće poslove:

1. sudjeluje s Europskom komisijom, Europskom agencijom za kemikalije i drugim državama članicama u uspostavi programa praćenja onečišćenja tla sukladno članku 10. Uredbe (EU) 2019/1021.

2. razmjenjuje informacije s Europskom komisijom, Europskom agencijom za kemikalije i državama članicama te trećim državama sukladno članku 11. Uredbe (EU) 2019/1021.

3. surađuje u davanju tehničke pomoći državama u razvoju sukladno članku 12. Uredbe (EU) 2019/1021.

**Članak 6.**

Tijelo državne uprave nadležno za gospodarstvo u svrhu provedbe Uredbe (EU) 2019/1021 obavlja sljedeće poslove:

1. razmjenjuje informacije s Europskom komisijom, Europskom agencijom za kemikalije, državama članicama te trećim državama sukladno članku 11. Uredbe (EU) 2019/1021.

2. surađuje u davanju tehničke pomoći državama u razvoju sukladno članku 12. Uredbe (EU) 2019/1021.

**Članak 7.**

(1) Tijelo državne uprave nadležno za zaštitu okoliša u svrhu provedbe Uredbe (EU) 2019/1021 obavlja sljedeće poslove:

1. nadzire uporabu i upravljanje prijavljenim zalihama sukladno članku 5. stavcima 1. i 3. Uredbe (EU) 2019/1021.

2. izrađuje i dostavlja akcijski plan za smanjenje ispuštanja u sastavnice okoliša Europskoj komisiji, Europskoj agenciji za kemikalije i drugim državama članicama sukladno članku 6. stavku 2. Uredbe (EU) 2019/1021.

3. izdaje rješenja u okviru postupaka procjene odnosno ocjene o potrebi procjene utjecaja zahvata na okoliš prema propisu kojim se uređuje zaštita okoliša uzimajući u obzir odredbu članka 6. stavka 3. Uredbe (EU) 2019/1021.

4. izdaje dozvolu za gospodarenje otpadom prema propisu kojim se uređuje gospodarenje otpadom, uzimajući u obzir odredbe članka 7. Uredbe (EU) 2019/1021.

5. prati provođenje mjera gospodarenja otpadom sukladno članku 7. Uredbe (EU) 2019/1021.

6. razmjenjuje informacije o sadržaju provedbenih planova i izrađene planove dostavlja Europskoj komisiji, Europskoj agenciji za kemikalije i drugim državama članicama sukladno članku 9. Uredbe (EU) 2019/1021.

7. sudjeluje s Europskom komisijom, Europskom agencijom za kemikalije i drugim državama članicama u uspostavi programa praćenja okoliša sukladno članku 10. Uredbe (EU) 2019/1021.

8. razmjenjuje informacije s Europskom komisijom, Europskom agencijom za kemikalije, državama članicama te trećim državama sukladno članku 11. Uredbe (EU) 2019/1021.

9. surađuje u davanju tehničke pomoći državama u razvoju sukladno članku 12. Uredbe (EU) 2019/1021.

(2) Tijelo državne uprave nadležno za vodno gospodarstvo za provedbu Uredbe (EU) 2019/1021 obavlja sljedeće poslove:

1. sudjeluje s Europskom komisijom, Europskom agencijom za kemikalije i drugim državama članicama u uspostavi programa praćenja stanja voda sukladno članku 10. Uredbe (EU) 2019/1021.

2. razmjenjuje informacije s Europskom komisijom, Europskom agencijom za kemikalije, državama članicama te trećim državama sukladno članku 11. Uredbe (EU) 2019/1021.

3. surađuje u davanju tehničke pomoći državama u razvoju sukladno članku 12. Uredbe (EU) 2019/1021.

(3) Tijelo državne uprave iz stavka 1. ovoga članka surađuje sa svim tijelima državne uprave iz članka 3. stavka 1. ovoga Zakona u provedbi Uredbe (EU) 2019/1021.

(4) Tijela državne uprave iz članka 3. stavka 1. ovoga Zakona dužna su pravodobno i bez naknade dostaviti podatke iz svoje nadležnosti koji su potrebni za ispunjavanje obveza iz članka 13. stavka 1. (a, b, c, d, e) Uredbe (EU) 2019/1021 tijelu državne uprave nadležnom za zaštitu okoliša.

***Kontrola proizvodnje, stavljanja na tržište i uporabe, zalihe i gospodarenje otpadom***

**Članak 8.**

(1) Zabranjuje se proizvodnja, stavljanje na tržište i uporaba tvari navedenih u Prilogu I. Uredbe (EU) 2019/1021, zasebno, u smjesama ili u proizvodima, izuzev primjene sukladno članku 4. Uredbe (EU) 2019/1021 (članak 3. stavak 1. Uredbe (EU) 2019/1021).

(2) Posjednik zalihe koja se sastoji od ili sadržava bilo koju od tvari navedenih u Prilogu I. ili Prilogu II. Uredbe (EU) 2019/1021, čija uporaba nije dozvoljena, mora tom zalihom upravljati kao da se radi o otpadu, sukladno članku 7. Uredbe (EU) 2019/1021 (članak 5. stavak 1. Uredbe (EU) 2019/1021).

(3) Posjednik zalihe koja premašuje 50 kg, koja se sastoji od ili sadržava bilo koju od tvari navedenih u Prilogu I. ili Prilogu II. Uredbe (EU) 2019/1021, a čija je uporaba dozvoljena, dostavlja tijelu državne uprave nadležnom za zdravstvo informacije o prirodi i veličini te zalihe. Informacije se dostavljaju u roku od 12 mjeseci od datuma kada se Uredba (EU) 2019/1021 počne primjenjivati na tu tvar, i nakon relevantnih izmjena Priloga I. ili Priloga II., a zatim svake godine do isteka krajnjeg roka za ograničenu uporabu koji je naveden u Prilogu I. ili Prilogu II. Uredbe (EU) 2019/1021 (članak 5. stavak 2. Uredbe (EU) 2019/1021).

(4) Proizvođači i posjednici otpada moraju učiniti sve što je u njihovoj moći da izbjegnu, ako je to izvedivo, onečišćenje tog otpada tvarima navedenima u Prilogu IV. Uredbe (EU) 2019/1021 (članak 7. stavak 1. Uredbe (EU) 2019/1021).

(5) Otpad koji se sastoji, sadrži ili je onečišćen bilo kojom od tvari navedenih u Prilogu IV. Uredbe (EU) 2019/1021) mora se zbrinuti ili oporabiti bez odgode u skladu s Prilogom V. 1. dijelom Uredbe (EU) 2019/1021), na način kojim se osigurava da se sadržaj postojanih organskih onečišćujućih tvari uništi ili nepovratno transformira, tako da preostali otpad i ispuštanja ne pokazuju svojstva postojanih organskih onečišćujućih tvari, propisanim odredbama članka 7. stavka 4. (a i b) Uredbe (EU) 2019/1021 (članak 7. stavak 2. Uredbe (EU) 2019/1021).

(6) Zabranjuju se postupci zbrinjavanja ili oporabe koji mogu dovesti do oporabe, recikliranja, regeneracije ili ponovne uporabe tvari navedenih u Prilogu IV Uredbe (EU) 2019/1021 u samostalnom obliku.

***Izvješćivanje***

**Članak 9.**

(1) Tijelo državne uprave nadležno za zdravstvo izrađuje i objavljuje informacije sukladno članku 13. stavku 1. (f) Uredbe (EU) 2019/1021. na godišnjoj osnovi ako su dostupni novi podatci te ih ažurira najmanje svake tri godine.

(2) Tijelo državne uprave nadležno za zaštitu okoliša vodi Informacijski sustav zaštite okoliša koji između ostalog sadrži i podatke za ispunjavanje obveza propisanih člankom 6. stavkom 1. i člankom 10. Uredbe (EU) 2019/1021, a vezano uz praćenje onečišćujućih tvari u okolišu iz dijela A Priloga III. Uredbe (EU) 2019/1021.

(3) Tijelo državne uprave nadležno za zaštitu okoliša izrađuje i objavljuje informacije sukladno članku 13. stavku 1. (a, b, c, d, e) Uredbe (EU) 2019/1021 na godišnjoj osnovi ako su dostupni novi podatci te ih ažurira najmanje svake tri godine.

**III. NADZOR**

***Upravni nadzor***

**Članak 10.**

Upravni nadzor nad primjenom Uredbe (EU) 2019/1021 i ovoga Zakona obavljaju tijela državne uprave iz članka 3. stavka 1. ovoga Zakona svaki u okviru svoje nadležnosti.

***Inspekcijski nadzor***

**Članak 11.**

Inspekcijski nadzor nad provedbom Uredbe (EU) 2019/1021 i ovoga Zakona obavljaju sanitarni inspektori, veterinarski inspektori, vodopravni inspektori za vode, poljoprivredni inspektori i inspektori zaštite okoliša Državnog inspektorata.

**IV. PREKRŠAJNE ODREDBE**

**Članak 12.**

(1) Novčanom kaznom od 50.000,00 do 100.000,00 kuna kaznit će se za prekršaj pravna osoba ako:

– iz nehaja proizvodi, stavlja na tržište i upotrebljava tvari navedene u Prilogu I. Uredbe (EU) 2019/1021, zasebno, u smjesama ili u proizvodima, izuzev primjene sukladno članku 4. Uredbe (EU) 2019/1021 (članak 8. stavak 1. Zakona)

– ne upravlja sa zalihama koje sadrže bilo koju od tvari iz Priloga I. ili Priloga II. Uredbe (EU) 2019/1021, zasebno ili u proizvodima kao da se radi o otpadu sukladno članku 7. Uredbe (EU) 2019/1021 (članak 8. stavak 2. Zakona)

– je proizvođač i posjednik otpada, a ne poduzme sve što je u njegovoj moći da, kada je to moguće, izbjegne onečišćenje toga otpada tvarima iz Priloga IV. Uredbe (EU) 2019/1021 (članak 8. stavak 4. Zakona)

– je posjednik otpada, koji se sastoji, sadrži ili je onečišćen bilo kojom tvari iz Priloga IV. Uredbe (EU) 2019/1021, a ne zbrine ili oporabi ga bez odlaganja u skladu s Prilogom V. 1. dijelom Uredbe (EU) 2019/1021, na način koji osigurava da se sadržaj postojanih organskih onečišćujućih tvari uništi, odnosno nepovratno transformira, tako da preostali otpad i ispuštene tvari ne pokazuju svojstva postojanih organskih onečišćujućih tvari, osim u slučajevima propisanim odredbama članka 7. stavka 4. (a i b) Uredbe (EU) 2019/1021 (članak 8. stavak 5. Zakona)

– provodi postupke kojima zbrinjava ili oporabljuje, odnosno provodi postupke koji mogu dovesti do oporabe, recikliranja, regeneracije ili ponovne uporabe tvari iz Priloga IV. Uredbe (EU) 2019/1021 u samostalnom obliku (članak 8. stavak 6. Zakona).

(2) Novčanom kaznom u iznosu od 7.000,00 do 30.000,00 kuna kaznit će se za prekršaj iz stavka 1. ovoga članka odgovorna osoba u pravnoj osobi.

(3) Novčanom kaznom u iznosu od 7.000,00 do 30.000,00 kuna kaznit će se za prekršaj iz stavka 1. ovoga članka fizička osoba.

(4) Novčanom kaznom od 10.000,00 do 50.000,00 kuna kaznit će se i fizička osoba – obrtnik i osoba koja obavlja drugu samostalnu djelatnost ako je prekršaj iz stavka 1. ovoga članka počinila u vezi s obavljanjem njezina obrta ili druge samostalne djelatnosti.

**Članak 13.**

(1) Novčanom kaznom od 50.000,00 do 100.000,00 kuna kaznit će se za prekršaj pravna osoba ako ne dostavi tijelu državne uprave nadležnom za zdravstvo informacije o prirodi i veličini zalihe, mase veće od 50 kilograma, koja se sastoji ili sadrži bilo koju tvar iz Priloga I. ili Priloga II. Uredbe (EU) 2019/1021 čija je uporaba dozvoljena, sukladno članku 5. stavku 2. Uredbe (EU) 2019/1021 (članak 8. stavak 3. Zakona).

(2) Novčanom kaznom u iznosu od 7.000,00 do 30.000,00 kuna kaznit će se za prekršaj iz stavka 1. ovoga članka odgovorna osoba u pravnoj osobi.

(3) Novčanom kaznom u iznosu od 7.000,00 do 30.000,00 kuna kaznit će se za prekršaj iz stavka 1. ovoga članka fizička osoba.

(4) Novčanom kaznom od 10.000,00 do 50.000,00 kuna kaznit će se i fizička osoba – obrtnik i osoba koja obavlja drugu samostalnu djelatnost ako je prekršaj iz stavka 1. ovoga članka počinila u vezi s obavljanjem njezina obrta ili druge samostalne djelatnosti.

**V. PRIJELAZNE I ZAVRŠNE ODREDBE**

**Članak 14.**

Danom stupanja na snagu ovoga Zakona prestaje važiti Zakon o provedbi Uredbe (EZ) br. 850/2004 o postojanim organskim onečišćujućim tvarima (»Narodne novine«, br. 148/13 i 52/19).

**Članak 15.**

Ovaj Zakon stupa na snagu osmoga dana od dana objave u »Narodnim novinama«.

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona, sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, br. 85/10 – pročišćeni tekst i 5/14 – Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**
2. **Ocjena stanja**

Zakon o provedbi Uredbe (EZ) br. 850/2004 o postojanim organskim onečišćujućim tvarima, donesen je 2013. godine, a stupio je na snagu 7. prosinca 2013. godine. Zakon je jednom izmijenjen i dopunjen te su izmjene i dopune stupile na snagu 30. svibnja 2019. godine.

U međuvremenu je na razini Europske unije donesena Uredba (EU) 2019/1021 Europskog Parlamenta i Vijeća od 20. lipnja 2019. o postojanim organskim onečišćujućim tvarima (preinaka) kojom je Uredba (EZ) br. 850/2004 o postojanim organskim onečišćujućim tvarima stavljena izvan snage. Ova je Uredba u cijelosti obvezujuća i izravno se primjenjuje u svim državama članicama. Stupila je na snagu 15. srpnja 2019. godine. Za provedbu Uredbe potrebno je donijeti Zakon o provedbi Uredbe.

Preinakom Uredbe uvode se samo tehničke preinake s ciljem otklanjanja postojećih nejasnoća i provedivosti operativnih odredaba. Naime, izmjenjuju se definicije „stavljanje na tržište“, „proizvoda“, „tvari“, „otpada“, „odlaganja“ i „oporabe“. Termin pripravak zamijenjen je terminom „smjesa“ sukladno terminologijom prema općem zakonodavstvu vezano uz kemikalije, stoga se dodaju i nove definicije „proizvodnje“, „uporabe“ i „intermedijera u zatvorenom, prostorno ograničenom sustavu“.

Uvodi se Europska agencija za kemikalije (ECHA) u samu provedbu Uredbe, neke zadaće EK se prenose ECHA-i zbog njezinog stručnog znanja i iskustva u provedbi općeg zakonodavstva o kemikalijama i međunarodnim sporazumima o kemikalijama. Uvodi se uloga Foruma za razmjenu informacija o provedbi, uspostavljenog Uredbom (EZ) br. 1907/2006 Europskog parlamenta i Vijeća /REACH Uredba i Uredbom (EU) 649/2012.

Preinakom Uredbe ažurirane su ovlasti EK te su prilagođene odredbe o izvješćivanju i praćenju.

1. **Osnovna pitanja koja se uređuju ovim Zakonom**

Ovim Zakonom definiraju se nadležna tijela i zadaće istih za provedbu Uredbe (EU) 2019/1021 o postojanim organskim onečišćujućim tvarima. Nadalje, definiraju se obveze izvješćivanja, tko provodi upravni, a tko inspekcijski nadzor nad provedbom Uredbe (EU) 2019/1021 te se propisuje novčane kazne za nepoštivanje pojedinih odredbi ovoga Zakona. Zaključno, u prijelaznim i završnim odredbama stavlja se izvan snage do tada važeći Zakon i stupanje na snagu ovoga Zakona.

1. **Posljedice koje će proisteći donošenjem Zakona**

Donošenjem ovoga Zakona omogućit će se potpuna provedba Uredbe (EU) 2019/1021 o postojanim organskim onečišćujućim tvarima.

1. **OCJENA POTREBNIH SREDSTAVA ZA PROVEDBU ZAKONA**

Za provedbu ovoga zakona nije potrebno osigurati dodatna financijska sredstva u državnom proračunu Republike Hrvatske.

1. **OBJAŠNJENJE ODREDBI PREDLOŽENOG ZAKONA**

**Uz članak 1.**

Ovom odredbom definirana je svrha Zakona, odnosno, utvrđuju se nadležna tijela i zadaće nadležnih tijela za provedbu odgovarajućih akata Europske unije koji su predmet Zakona.

**Uz članak 2.**

Ovom odredbom definiraju se pojmovi odnosno njihovo značenje u smislu provedbe Uredbe (EU) 2019/1021 i ovoga Zakona.

**Uz članak 3.**

Ovim odredbama definiraju se nadležna tijela za provedbu Zakona o provedbi Uredbe (EU) 2019/1021.

**Uz članke 4. – 7.**

Ovim odredbama definiraju se zadaće nadležnih tijela u svrhu provedbe Uredbe (EU) 2019/1021.

**Uz članak 8.**

Odredbama se propisuje kontrola proizvodnje, stavljanja na tržište i uporabe, zalihe i gospodarenje otpadom sukladno Uredbi (EU) 2019/1021 i ovoga Zakona.

**Uz članak 9.**

Ovim člankom definiraju se obveze izvješćivanja sukladno Uredbi (EU) 2019/1021.

**Uz članak 10.**

Odredbom se propisuje tko provodi upravni nadzor nad primjenom Uredbe (EU) 2019/1021 i ovoga Zakona.

**Uz članak 11.**

Odredbama se propisuje tko provodi inspekcijski nadzor u svrhu provedbe Uredbe (EU) 2019/1021 i ovoga Zakona.

**Uz članke 12. – 13.**

Odredbama se propisuje novčane kazne za nepoštivanje pojedinih odredbi ovoga Zakona.

**Uz članak 14.**

Odredbom se propisuje da danom stupanja na snagu Zakona o provedbi Uredbe (EU) 2019/1021 o postojanim organskim onečišćujućim tvarima prestaje važiti Zakon o provedbi Uredbe (EZ) br. 850/2004 o postojanim organskim onečišćujućim tvarima („Narodne novine“, br. 148/13 i 52/19).

**Uz članak 15.**

Odredbom se propisuje stupanje na snagu Zakona.